พาณิชย์ลดราคา ช่วยประชาชน Lot14 ขายหมูเนื้อแดงราคาส่ง ทั่วประเทศ 667 จุด ถึงสิ้นปี คาดลดค่าครองชีพกว่า 100 ล้านบาท
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยภายหลังเป็นประธานเปิดโครงการและปล่อยขบวนรถคาราวาน ในโครงการพาณิชย์ลดราคา ช่วยประชาชน Lot 14 (หมูเนื้อแดง) ว่ากระทรวงพาณิชย์จัดโครงการขายของราคาถูกช่วยเหลือค่าครองชีพประชาชนต่อเนื่อง หลังตรวจเยี่ยมโครงการโมบาย พาณิชย์ลดราคา! ช่วยประชาชน ลอต 14 หมูเนื้อแดง ซึ่งได้รับความร่วมมือจากสมาคมผู้เลี้ยงสุกรแห่งชาติบริษัทเครือเจริญโภคภัณฑ์ บริษัท ไทยฟู้ดส์ กรุ๊ป จํากัด (มหาชน) และเครือเบทาโกร โดยจัดให้มีจุดจำหน่ายเนื้อหมูราคาถูก กก.ละ 130  บาท สำหรับหมูเนื้อแดงถือเป็นราคาส่งและราคาปลีกที่ถูกกว่าตลาดทั่วไป ร้อยละ 20  นอกจากนี้ ยังมีผักอีก 17 ชนิด ขายในราคาส่งและปรับราคาตามสถานการณ์ตลาด อาทิ  ผักชีจากปกติราคา กิโลกรัมละ 400 บาท เหลือกิโลกรัมละ 120 บาท และจุดจำหน่ายของรถโมบาย กิโลกรัมละ 70 บาท ข้าวหอมมะลิ 5 กิโลกรัม ถุงละ120 บาท น้ำมันปาล์ม ขวดละ 48 บาท ไข่ไก่แผงละ 30 ฟอง ราคา 80 บาท น้ำตาลทรายขาวกิโลกรัมละ 18 บาทเป็นต้น ซึ่งคาดว่าจะช่วยลดค่าครองชีพได้ 70-100 ล้านบาททั้งนี้ มีจุดให้บริการจำหน่ายทั่วประเทศ 667 จุด แบ่งออกเป็นกรุงเทพมหานครและปริมณฑล 116 จุด และต่างจังหวัด551 จุด สามารถตรวจสอบได้ว่ารถโมบายจะไปที่ไหน  และจุดจำหน่ายหมูราคาถูก จำหน่ายที่จุดใด ผ่านเว็บไซต์กรมการค้าภายใน หรือ LINE OFFICIAL @Mobilepanich ตั้งแต่วันนี้ถึง 31 ธันวาคม 2564